REPUBLIKA SRBIJA

Odbor za dijasporu i Srbe u regionu

09 Broj: 06-2/447-14

22.decembar 2014. godine

B e o g r a d

Z A P I S N I K

SA SEDME SEDNICE ODBORA ZA DIJASPORU I SRBE U REGIONU

Sednica je održana u četvrtak, 18**. decembra 2014**. godine u sali 3 Doma Narodne skupštine sa početkom u **13.10 časova**.

Sednicom je predsedavao je dr Janko Veselinović, predsednik Odbora.

Sednici su prisustvovali: Miodrag Linta, zamenik predsednika Odbora i članovi:, Nebojša Berić, , Nenad Nikolić, dr Aleksandar Peranović, Dušan Stupar, Milan Stevanović, Marjana Maraš, Jovana Jovanović, Milorad Stošić, Aleksandar Čotrić i Marija Jevđić i zamenici članova: Muamer Bačevac, Velinka Tošić i Aleksandra Maletić.

Sa sednice opravdano odsutni: prof. dr Marko Atlagić , član, Siniša Maksimović, član, dr Branko Đurović član, Milan Đurica, član i Bratimir Vasiljević, član.

Pored članova i zamenika članova Odbora, sednici su prisustvovali i uzeli učešća u radu: Dragan Crnogorac, predsednik Zajedničkog veća opština Vukovar i poslanik SDSS u Hrvatskom saboru; Tatjana Vukobratović Spasojević, šef pravnog odseka Srpskog narodnog vijeća iz Hrvatske; u ime Uprave za saradnju s dijasporom i Srbima u regionu: Nikolina Milatović Popović, Đorđe Aleksić i Vukman Krivokuća; u ime Asocijacije izbegličkih i drugih udruženja Srba iz Hrvatske: Milojko Budimir, predsednik Asocijacije i Rade Matijaš, zamenik predsednika Asocijacije i Milorad Malić, potpredsednik Koalicije Udruženja izbeglica u Srbiji.

Predsedavajući je pozdravio goste i članove Odbora, konstatovao u elektronskom sistemu kvorum neophodan za rad i odlučivanje i predložio sledeći:

D n e v n i r e d:

1.Položaj prognanih Srba u pogledu primene zakonskih rešenja o prebivalištu u Republici Hrvatskoj

2.Izveštaj o poseti delegacije Odbora Republici Albaniji

3.Određivanje delegacije Odbora za posetu Tetovu, Makedonija

4.Poziv za posetu Sloveniji

5.Razno

Odbor je jednoglasno usvojio predloženi dnevni red. Pre prelaska na rad po tačkama dnevnog reda, Odbor se izjasnio i usvojio zapisnike sa pete i šeste sednice Odbora.

Predsedavajući je po prvoj tački dnevnog reda, najpre dao nekoliko uvodnih napomena i podsetio prisutne da je na inicijativu Srpskog narodnog vjeća i udruženja izbeglih i prognanih Srba iz Hrvatske, a uz podršku Uprave za saradnju s dijasporom i Srbima u regionu održan 27. novembra 2014.g. okrugli sto, tj. tribina na temu regulisanja prebivališta u Republici Hrvatskoj. Takođe je podsetio prisutne da su okruglom stolu prisustvovali i Miroslav Maretić, načelnik Službe za upravne poslove MUP-a Hrvatske, Pavica Pirija, ministar savetnik u ambasadi Republike Hrvatske u Beogradu, kao i Tatjana Vukobratović Spasojević i Miodrag Linta, a potom dao reč Tatjani Vukobratović Spasojević.

Tatjana Vukobratović Spasojević, šef pravne službe u Srpskom narodnom vijeću je najpre istakla da se SNV poslednjih meseci intenzivno bavi ovim pitanjem, koje najviše pogađa prognane Srbe iz Republike Hrvatske. Ona je navela da su izbegli Srbi pogođeni novim Hrvatskim Zakonom o prebivalištu, time što je propisana obaveza da do 29.12.2014. godine moraju da odjave prebivalište ili da prijave privremeni odlazak izvan Hrvatske na pet godina. S obzirom na približavanje utvrđenog roka, šef pravne službe u SNV je podvukla značaj njegovog produženja za šest meseci, kako bi prognani Srbi imali vremena da izbegnu sve eventualne probleme.

Dragan Crnogorac, predsednik Zajedničkog veća opština Vukovar i poslanik SDSS u Hrvatskom saboru je u razgovoru istakao da je rok već jednom produžen za godinu dana i da su u tom roku Hrvati, koji žive van granica Republike Hrvatske iskoristili to produženje, ali da prognani Srbi u određenom broju još uvek to nisu učinili. On je govorio i o problemima koji mogu biti izazavani neprijavljivanjem tačnih adresa, reciomo b.b. broj kuće, zatim o problemima tumačenja prilikom popunjavanja obrasca, kao i postupanja službenika na terenu. Dragan Crnogorac je u daljem razgovoru naglasio da je sve vreme postojala podrška SDSS i Zajedničkog veća opština Vukovar u cilju pružanja pomoći i stručnog saveta prognanim Srbima za postupanje po ovim pitanjima.

Miodrag Linta, zamenik predsednika Odbora je u diskusiji i kao predsednik Koalicije udruženja izbeglica naveo da je dobra strana Zakona o prebivalištu mogućnost prijave privremenog odlaska iz Hrvatske i zadržavanje obe lične karte, ali je problem u implementaciji Zakona. Da bi neko prijavio privremeni odlazak, mora da dostavi jedan od šest dokumenata: potvrdu o obnovi, potvdu o stambenom zbrinjavanju, potvrdu o zaposlenju, potvrdu o lečenju, potvrdu o školovanju ili izjavu o izdržavanju. Linta je ukazao i na slučajeve kada izbegli Srbi imaju prebivalište u Hrvatskoj, a nemaju važeću hrvatsku ličnu kartu, oni moraju da odu u policijsku stanicu i izvade novu, a potom prijave privremeni odlazak iz Hrvatske na pet godina. U suprotnom, hrvatska policija će ih brisati iz evidencije, a postoji mogućnost i novčane kazne u iznosu od 70 do 700 evra. Linta je dao još nekoliko pojašnjenja po ovim pitanjima i ukazao na nedovoljnu uključenost Komesarijata za izbeglice u cilju pružanja pomoći prognanim Srbima kada je u pitanju primena Zakona o prebivalištu Republike Hrvatske. Takođe je uputio kritike na račun ponašanja službenika u hrvatskim konzulatima u Beogradu i Subotici i ukazujući na nedovoljnu informisanost prognanih Srba , kada je u pitanju prijava/odjava prebivališta, odnosno prijava privremenog odlaska iz Hrvatske, apelovao na produženje roka za šest meseci

U diskusiji su učestvovali: ispred Asocijacije izbegličkih i drugih udruženja Srba iz Hrvatske: Milojko Budimir, predsednik i Rade Matijaš, zamenik predsednika Asocijacije Rade Matijaš, kao i narodni poslanici, članovi Odbora Nebojša Berić i Milan Stevanović.

Nakon diskusije, podržavajući zaključke, tj. preporuke usvojene na okruglom stolu od 27. novembra 2014. godine na ovu temu, Odbor je jednoglasno usvojio sledeći zaključak:

**„**U cilju rešavanja pitanja prognanih Srba u pogledu primene zakonskih rešenja o prebivalištu u Republici Hrvatskoj, Odbor za dijasporu i Srbe u regionu Narodne skupštine Republike Srbije podržava preporuke, usvojene na okrugolom stolu, koji je održan na inicijativu Srpskog narodnog vjeća i udruženja izbeglih i prognanih Srba iz Hrvatske, a uz logističku podršku Uprave za saradnju s dijasporom i srbima u regionu 27. novembra 2014. godine, a koja se tiču da se rok do kada Hrvatski državljani koji imaju važeće hrvatske lične karte, a žive u inostranstvu, mogu da prijave privremeni odlazak izvan Hrvatske na pet godina produži. Podržavaju se i drugi predlozi sa tog okruglog stola, koji bi omogućili Srbima izbeglim iz hrvatske da ostvare svoja vlasnička i statusna prava, a koja bi im usled primene ovog zakona i selektivne primene pojedinih odredbi bila onemogućena ili bitno otežana.

Imajući u vidu da su navedene preporuke usvojene na okruglom stolu kome su prisustvovali i Miroslav Maretić, načelnik službe za upravne poslove MUP-a Republike Hrvatske i Pavica Pirija, ministar savetnik u ambasadi Republike Hrvatske u Beogradu, činjenica da su kroz izveštaj Srpskog narodnog vjeća u vidu preporuke prosleđene Ministarstvu unutrašnjih i Ministarstvu spoljnih poslova Republike Hrvatske, kao i da se Koalicija udruženja izbeglica u Srbiji istim povodom i sa istovetnim preporukama obratila Ministarski spoljnih poslova Hrvatske i Ministru unutrašnjih poslova Republike Hrvatske. Odbor za dijasporu i Srbe u regionu podržava navedene preporuke. Takođe, predlaže Ministarstvu spoljnih poslova Republike Srbije da u okviru svojih mogućnosti uloži dodatne napore u cilju rešavanja ovog pitanja. Odbor je konstatovao i osudio neprimenu Zakona o prebivalištu i neposlovan odnos pojedinih članova osoblja u konzulatima Republike Hrvatske u Srbiji u Beogradu i Subotici“

Prelaskom na drugu tačku dnevnog reda, član Odbora Aleksandar Čotrić je dao pojašnjenja oko Izveštaja o poseti delegacije Odbora Republici Albaniji , nakon čega je Odbor jednoglasno usvojio Izveštaj sa zaključcima sadržanim u njemu.

U okviru treće tačke izabrana je delegacija Odbora u sastavu: Aleksandar Čotrić, Aleksandar Peranović i Jovana Jovanović, koja će posetiti Tetovo, Makedoniju u periodu od 23. do 25. januara 2015. godine.

U okviru četvrte tačke jednoglasno je podržan predlog da se pozivu Saveza srpskih društava Slovenije i obeležavanju 20 godina njihovog postojanja i rada odazove predsednik Odbora, dr Janko Veselinović i poseti Sloveniju, Bled u periodu od 13. do 15. marta 2015. godine.

Po tački Razno odlučeno je da ukoliko u međuvremenu stignu pozivi predstavnika Srba u regionu i dijaspori, a imajući u vidu predstojeće praznike, ovlašćenje za izbor delegacije koja će se odazvati pozivu, u ime Odbora vršiće međusobnim usaglašavanjem dr Janko Veselinović, predsednik i Miodrag Linta, zamenik predsednika Odbora.

Tonski snimak je sastavni deo ovog zapisnika.

Sednica je završena u 15,30 časova.

SEKRETAR ODBORA PREDSEDNIK ODBORA

Vesna Matić Vukašinović Dr Janko Veselinović